b'\n_START_ARTICLE_\nA. E. Koskenniemi\n_START_PARAGRAPH_\nAnton Einari Koskenniemi, aik. Lindgren (12. tammikuuta 1881 Padasjoki \xe2\x80\x93 11. elokuuta 1957 Turku) oli suomalainen rovasti, evankelisen her\xc3\xa4tysliikkeen vaikuttaja ja Martti Lutherin teosten suomentaja._NEWLINE_Koskenniemen vanhemmat olivat kansakoulunopettaja Adam Lindgren ja Ida Maria Sl\xc3\xb6\xc3\xb6r. H\xc3\xa4n p\xc3\xa4\xc3\xa4si ylioppilaaksi H\xc3\xa4meenlinnan klassillisesta lyseosta 1899 ja suoritti teologian erotutkinnon 1905 sek\xc3\xa4 pastoraalitutkinnon 1919. Koskenniemi vihittiin papiksi 1906. _NEWLINE_Koskenniemi oli Elim\xc3\xa4en vt. kirkkoherrana 1906 ja sitten Suomen Luterilaisen Evankeliumiyhdistyksen palveluksessa 1906\xe2\x80\x931920 matkasaarnaajana ja l\xc3\xa4hetyskoulun opettajana sek\xc3\xa4 vuosina 1907\xe2\x80\x931912 l\xc3\xa4hetyssaarnaajana Japanissa. H\xc3\xa4n toimi Helsingin kuritushuoneen saarnaaja-apulaisena 1915\xe2\x80\x931920, Turun tuomiokirkkoseurakunnan 4. kappalaisena 1920\xe2\x80\x931923 ja Turun Martin seurakunnan kappalaisena 1923\xe2\x80\x931953. Lis\xc3\xa4ksi Koskenniemi opetti musiikin historiaa Turun Kirkkomusiikkiopistossa 1924\xe2\x80\x931928, uskontoa muutamissa Turun oppikouluissa sek\xc3\xa4 pikakirjoitusta Turun kauppaopistossa ja Turun kauppakorkeakoulussa. Koskenniemi sai rovastin arvon 1938._NEWLINE_Koskenniemi oli naimisissa 1906\xe2\x80\x931954 Ruth Hilja Enrothin (1882\xe2\x80\x931954) kanssa.'